《冬夜怀李侍御、王太祝、段丞》
唐代·元稹

浩露烟壒尽，月光闲有馀。松篁细阴影，重以帘牖疏。

泛览星粲粲，轻河悠碧虚。纤云不成叶，脉脉风丝舒。

丹灶炽东序，烧香罗玉书。飘飘魂神举，若骖鸾鹤舆。

感念夙昔意，华尚簪与裾。簪裾讵几许，累创吞钩鱼。

今闻馨香道，一以悟臭帑。悟觉誓不惑，永抱胎仙居。

昼夜欣所适，安知岁云除。行行二三友，君怀复何如。

作者简介：元稹（779年－831年，或唐代宗大历十四年至文宗大和五年），字微之，别字威明，唐洛阳人（今河南洛阳）。父元宽，母郑氏。为北魏宗室鲜卑族拓跋部后裔，是什翼犍之十四世孙。早年和白居易共同提倡“新乐府”。世人常把他和白居易并称“元白”。